જામનગર મહાનગરપાલિકા દ્વારા શહેરને પાણી પુરૂ પાડવા નર્મદાનું પાણી નિયમિત રીતે મેળવવામાં આવે છે. જમપાને ભરવાપાત્ર થતા પૈસા છેલ્લા 15 વર્ષથી વધુ સમયથી બાકી બાેલે છે. હાલ મહાપાલિકાના માથે 133 કરોડથી વધુ રકમ બાકી બોલે છે અને વાર્ષિક 12 ટકા લેખે વ્યાજ પણ ચડે છે. પ્રાપ્ત વિગત અનુસાર જામનગર શહેર વિસ્તારમાં દૈનિકના બદલે વર્ષોથી એકાંતરે અને અમુક વિસ્તારોમાં તો ત્રણ-ચાર દિવસે એકવાર પાણી વિતરણ કરવામાં આવે છે. શહેરની દરરોજની 125 એમએલડી પાણીની જરૂરીયાત પૂરી કરવા મહાપાલિકા દ્વારા ઉંડ-1, આજી-3, રણજીતસાગર અને સસોઇ ડેમમાંથી પાણી મેળવવામાં આવે છે. આ ઉપરાંત બાકી રહેતા જથ્થા માટે નર્મદાના પાણી પર આધારીત રહેવું પડે છે. પરંતુ મહાપાલીકા દ્વારા છેલ્લા 15 વર્ષથી વધુ સમયથી નર્મદાના પાણીના બાકી રહેતા 133 કરોડ જેવી રકમ ભરી નથી. એક તરફ મહાપાલિકા પાણી વેરો ન ભરે તેના નળ કનેકશન કાપી નાખે છે, બીજી બાજુ પોતે જ પાણીના પૈસાનું વ્યાજ સહિત જંગી દેણું કરીને બેઠી છે. જેનો ભાર અંતે પ્રજા પર જ પડે છે. પાણી પુરવઠા વિભાગ દ્વારા વખતો-વખત નોટીશો આપવા છતાં મહાપાલિકા કયારેક 50 લાખ 1 કરોડ જેવી મામુલી રકમ ભરી પોતાની હાલત ખસ્તા હોવાનાે હવાલો આપે છે. જેના કારણે અમુક સમય પાણી પુરવઠા વિભાગ પાણીના જથ્થામાં પણ કાપ મૂકે છે.